Document ID: 31979L1034

ΟΔΗΓΙΑ ΤΟΥ ΣΥΜΒΟΥΛΙΟΥ της 6ης Δεκεμβρίου 1979 περί τροποποιήσεως της οδηγίας 79/116/ΕΟΚ "περί των ελαχίστων προδιαγραφών για ορισμένα δεξαμενόπλοια που εισέρχονται ή εξέρχονται από κοινοτικούς λιμένες"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 84 παράγραφος 2,
Εκτιμώντας:
ότι έχει αποδειχθεί αναγκαίο να γίνουν ορισμένες τροποποιήσεις τεχνικής φύσεως στην οδηγία του Συμβουλίου 79/116/ΕΟΚ της 21ης Δεκεμβρίου 1978, περί των ελαχίστων προδιαγραφών για ορισμένα δεξαμενόπλοια που εισέρχονται ή εξέρχονται από κοινοτικούς λιμένες(1),
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Στο άρθρο 1 παράγραφος 1 της οδηγίας 79/116/ΕΟΚ, το κείμενο του σημείου Α(2) στ) αντικαθίσταται ως εξής:
"στ) όταν μεταφέρονται χημικά προϊόντα χύμα, ενδείξεις δια το εάν το πλοίο κατέχει πιστοποιητικό καταλληλότητος ή μη βάσει των όρων του κώδικος IMCO σχετικά με την κατασκευή και τον εξοπλισμό των πλοίων που μεταφέρουν επικίνδυνα χημικά προϊόντα χύμα, ή
όταν μεταφέρονται υγροποιημένα αέρια χύμα, ενδείξεις δια το εάν το πλοίο κατέχει πιστοποιητικό καταλληλότητος ή μη βάσει των όρων του κώδικος IMCO σχετικά με την κατασκευή και τον εξοπλισμό των πλοίων που μεταφέρουν υγροποιημένα αέρια χύμα."
Άρθρο 2
Στο παράρτημα της οδηγίας 79/116/ΕΟΚ, οι ακόλουθες καταχωρήσεις προστίθενται στο τμήμα Γ:
"Πιστοποιητικό καταλληλότητος για τη μεταφορά επικινδύνων χημικών προϊόντων χύμα βάσει των όρων του κώδικος IMCO
Πιστοποιητικό καταλληλότητος για τη μεταφορά υγροποιημένων αερίων χύμα βάσει των όρων του κώδικος IMCO
Άρθρο 3
Τα Κράτη Μέλη θα θέσουν σε ισχύ, κατόπιν διαβουλεύσεων με την Επιτροπή, τις νομοθετικές, κανονιστικές και διοικητικές διατάξεις που είναι αναγκαίες για την εφαρμογή της παρούσης οδηγίας, το συντομώτερο δυνατό και σε κάθε περίπτωση προ της 31ης Δεκεμβρίου 1980, πληροφορούν δε περί τούτου την Επιτροπή και τα λοιπά Κράτη μέλη.
Άρθρο 4
Η παρούσα οδηγία απευθύνεται στα Κράτη μέλη.
Έγινε στις Βρυξέλλες, την 6η Δεκεμβρίου 1979.

Labels: 8